Brexitiin valmistautuvassa Iso-Britanniassa palkkatasot ovat nousseet 3,1% viimeisen kolmen kuukauden aikana, kertoo Ison-Britannian tilastokeskus. Edellisen kerran tällaiseen palkkanosteeseen päästiin ennen vuoden 2008 elokuuta, jolloin palkkakehitys pysähtyi Lehman Brothers -investointipankin romahdutettua maailmantalouden.

Palkkakehitys juoksi kovempaa vauhtia kuin britti-inflaatio, joka kehittyi samaan aikaan 2,5% vauhtia.

Iso-Britannian palkkakehitystä vauhdittaa todennäköisesti sen käytännöllinen täystyöllisyys – elokuussa 2018 Ison-Britannian työttömyysprosentti oli vain 4%. Kilpailu osaavasta työvoimasta puskee palkkoja ylöspäin.

Viimeisen kolmen kuukauden aikana työttömien määrä laski 47 000:lla ja nyt saarivaltiossa on 1,36 miljoonaa työtöntä. Työllisten määrä putosi 5 000, mikä on vähän, kun työssä on Britannian tilastokeskuksen mukaan 32,39 miljoonaa ihmistä.

Britannian tilastokeskuksen työmarkkinajohtaja David Freeman sanoi brittityöllisyyden olleen näin korkealla tasolla viimeksi 1970-luvun keskivaiheilla.

BBC:n talousanalyytikko Andy Verity huomautti kuitenkin keskimääräisen viikkopalkan olevan edelleen noin 20 puntaa alempana kuin ennen vuoden 2008 finanssikriisiä.

Lähteet: The Guardian, BBC